
ABSTRACT - În determinarea mesajului, sensului, intelesului unui discurs muzical, semiotica are un rol 
indispensabil. Ea este stiinta preocupata de tipologia semnului si cu ajutorul ei pot fi analizate simboluri aferente 
zilei şi nopţii, în context muzical. Pentru formarea unei imagini cât mai clare despre procedeele prin care ziua şi 
noaptea au fost reprezentate in muzică apreciem domeniul semiotic ca având un rol decisiv. Articolul de fata are, 
aşadar, ca piatră de temelie analiza semiotică şi urmăreşte în mod special rolul semioticii în comunicarea 
aspectelor diurne şi nocturne, cu accent pe metodele de analiză relevante zilei si nopţii în muzică. Scopul său este 
acela de a determina în ce măsură sunt lucrările dedicate zilei, respectiv nopții, diferite în conţinut. Esenţa 
cercetării se axează pe certificarea existenţei unor deosebiri şi asemănări în organizarea, structurarea şi gândirea 
compozițiilor muzicale cu specific diurn şi nocturn. Studiul cercetează contextul in care semnele zilei şi nopţii 
apar şi sunt interpretate în muzică, sfera lor semiotică, urmărind dezvoltarea semioticii ca metodă ce oferă 
posibilitatea interpretării corecte a evenimentelor muzicale. Există trei mari nume în semiotica muzicală, deosebit 
de relevante în studiului zilei şi nopții în muzică: Eero Tarasti, Raymond Monelle si Robert Hatten. Punând accent 
pe teoriile fundamentate de ei am căutat să descoperim noi aspecte de analiză ale zilei si nopții în muzică, 
descifrând acel element al inovației pe care semiotica îl propune. 

Cuvinte cheie: ziua în muzică, noaptea în muzică, Fero Tarasti, Raymond Monelle, Robert Hatten. 


1 Introducere 


Are muzica semnificaţie, sens sau înțeles? Aceasta este o întrebare dezbătută încă de când subiectul muzicii a 
devenit unul de importanță majoră in viata socială. Rosario Mirigliano susținea că „problema — putem spune o 
dată si pentru totdeauna — nu constă în nesiguranța că muzica ar însemna ceva sau ce anume înseamnă ea, ci în 
încercarea de a descrie cu precizie cum anume un fenomen muzical «înseamnăy»”!. Legăturile pe care oamenii le 
fac în momentul în care ascultă marile compoziții muzicale nu sunt întotdeauna aceleași; unii sunt surprinși de 
faptul că asocierile evidente realizate de ei nu sunt împărtășite de alti oameni. Această complexitate a comunicării 
creează ceea ce Husserl numeşte procesul de ,,surogare”’, cu referire la conexiunea semnelor simple care oferă 
posibilitatea rezultării mai multor înțelesuri ale unui semn. Într-adevăr, dacă referintele ar fi identice si ar produce 
impresii similare în rândul fiecărui ascultător, cel mai probabil muzica şi-ar pierde din profunzime. Kofi Agawu 
spunea: „O amprentă a rezistenței în timp a marilor lucrări artistice este capacitatea de a face posibilă o diversitate 
de răspunsuri — o diversitate reglată de câteva valori (sociale sau instituţionale) împărtăşite”?. 

Problemele ridicate de sensul muzical sunt complexe şi abordate în diferite contexte. Însă sensul, semnificația 
şi înțelesul muzicii nu pot fi percepute în mod independent de semnul muzical. Acesta din urmă este cel care 
generează posibilitatea existenţei sensului, fiind un ghid în desluşirea lui. Ştiinţa generală a semnelor şi ideea 
necesității unui studiu al semioticii au fost dezvoltate la sfârşitul secolului al XIX-lea şi începutul secolului 
al XX-lea, însă pentru a înţelege semiotica este benefic să privim asupra unor opinii pe care le-am putea clasifica 
drept premise. Secolul al XVIII-lea prezintă o idee interesantă despre relația dintre muzică şi teoria imitatiei. 
Compozitorii erau confruntati cu faptul că imitatia fenomenelor din natură, cântului păsărilor sau a zgomotului 
apelor împlinea doar o parte marginală a funcţiei pe care muzica o are. Acest secol punea funcția expresiei mai 
presus de funcţia imitatiei ca importanţă in muzică, afirmând că efectul muzicii trebuie să fie derivat din altă sursă 
decât imitatia. În această idee, în anul 1752, Charles Avison declara că nu există un adversar mai mare al expresiei 
adevărate în muzică decât imitatia: 

i Mirigliano, „The Sign and Music: A Reflection on the Theoretical Bases of Musical Semiotics”, 44. 
2 Husserl, Scrieri filosofice alese, 34. 
3 Agawu, Music as Discourse: Semiotic Adventures in Romantic Music, 4. 

ȘI, precum disonanta si sunetele şocante nu pot fi numite expresii muzicale, tot așa nu cred ca imitatia altor lucruri ar putea să se numească 
astfel... Prin urmare, urcarea sau coborârea treptată a sunetelor într-o înşiruire lungă este deseori folosită să denote ascensiunea sau 
descensiunea, intervale frânte să denote o mișcare întreruptă, o serie de divizii scurte să descrie repeziciunea sau zborul... Acum, toate 
acestea ar trebui să reprezinte imitatia mai degrabă decât expresia; pentru că, mi se pare, tendința lor este mai curând să concentreze 
atenția ascultătorului pe similitudinile dintre sunete şi lucrurile pe care le descriu, şi prin aceasta să stârnească un act din reflex al 
înțelegerii, decât să emotioneze inima şi să înflăcăreze pasiunile sufletului.* 


Totuşi, astăzi, niciuna dintre aceste opinii nu corespunde teoriei moderne a expresiei în muzică, imitatia 
avându-și locul ei în desluşirea sensului. În secolul al XIX-lea, perspectivele asupra semnificației muzicii s-au 
concentrat asupra altor direcţii. Noua generaţie de compozitori a fost convinsă că muzica deschide căile 
semnificației speciale din lumea sentimentului. Raymond Monelle surprinde esenţa semnificației muzicale din 
această perioadă prin cuvintele: „sensul muzicii, în termeni filozofici, era unul transcendental; era ceva neaccesibil 
experienţei obişnuite”5. Astfel, muzica reprezenta acea Innerlichkeit, forma sa pură neputând fi conectată de vreun 
obiect sau conţinut. Odată cu acceptarea muzicii ca fiind în strânsă legătură cu entitatea simbolului, concepţiile 
s-au apropiat mult mai mult de ştiinţa semiotică. Multe dintre scrierile despre semnificația muzicală au fost 
influențate de o concepţie referențială asupra muzicii, ea fiind punctul de început al teoriei semioticii. Înţelesul 
referential este definit de John Locke ca fiind esenţa unei idei. Modelul emițător — mesaj — receptor” creează 
contextul transmiterii acestei esențe a semnificării şi sensului, noțiuni care apar în momentul în care cineva reflectă 
asupra a ceea ce se comunică. 

Semiotica este un sistem de analiză structurală stilistică realizată, în mod sistematic, cu scopul de a observa 
rolul semnului şi legătura acestuia cu sensul, semnificaţia şi mesajul. Ea studiază modalitatea de funcţionare a 
comunicării şi semnificării, precum şi relaţiile dintre cod şi mesaj, semn şi discurs. Peirce defineşte semnul în 
felul următor: „Întreaga semnificaţie intelectuală a unui simbol oarecare constă din totalitatea modurilor generale 
de conduită rațională care, în funcţie de toate împrejurările şi dorințele posibile, ar decurge din acceptarea 
simbolului”8. Semiotica secolului al XX-lea este, aşadar, o teorie radicală care sta la baza analizei şi discursului 
critic asupra muzicii, oferind o alternativă, prin sistemele logice şi ştiinţifice cu care lucrează, analizei de tip 
tradiţional. Ea consideră că în analizarea unei sonate, simfonii, opere sau a unui alt gen muzical, premisa de a 
clasifica o singură notă drept semn conduce către erori semnificative. Kofi Agawu spunea că „o singură notă nu 
are sens decât dacă este relationata cu alte note”®. Acest lucru este, cu siguranță, o indicație că unităţile elementare 
ale muzicii sunt cel mai bine definite la un nivel mai larg decât nota în sine, independentă. 

Studiul semioticii muzicale trece dincolo de graniţele cercetărilor culturale sau sociale şi depăşeşte aria de 
studiu a teoriei muzicale, a istoriei muzicii sau a etnomuzicologiei. Semiologia nu este o disciplină cu un set închis 
de metodologii şi subiecte, ci include un set larg de proiecte unde sunt abordate aspecte ale conţinutului muzical 
în sine şi legătura conţinutului muzical cu alte domenii de cultură. Probabil cele mai potrivite cuvinte care justifică 
importanţa semioticii în analiza muzicii sunt rostite chiar de Raymond Monelle: „Fără o teorie a semnificației, 
muzica devine doar un infinit continuu de ramificații, imposibil de împărțit în unități mai mici. Puţină semnificaţie 
ne permite să găsim elemente semnificative în acest continuu şi să începem procesul de analiză. Analiza 
angrenează semnificantul şi semnificatul împreună, dezvăluind astfel textul muzical, care reprezintă mult mai 
mult decât doar partitura”!0. 


2 Ziua şi noaptea din perspectivă semiotică 


O abordare semiotică nu trebuie să pretindă exclusivitatea, ci trebuie să facă referire la bazele istorice şi teoretice. 
Astfel, rezultatele unei analize semiotice nu trebuie să fie incompatibile cu cele tradiţionale sau formale, ci, mai 
degrabă, trebuie să aducă o contribuţie indispensabilă la acestea, oferind perspective noi şi extinzând limitele 
înțelegerii muzicale. Semiotica oferă o gamă mai largă de ipoteze pentru explicarea structurilor muzicale ce 
aparțin zilei si nopţii. Extrăgând esenţa cercetărilor celor trei mari semioticieni Eero Tarasti, Raymond Monelle 
şi Robert Hatten, vom insista asupra contribuţiei colosale a fiecăruia dintre ei. 


4 Avison, An Essay on Musical Expression. Apud Raymond Monelle Linguistics and Semiotics in Music, 2. 

5 Monelle, Linguistics and Semiotics in Music, 6. 

$ Conceptul este dezbătut în studiul său, intitulat An Essay Concerning Human Understanding, studiu care a dominat ideile semiotice timp de 
un secol după ce a fost publicat, în 1690. 

7 Prezentat de Eero Tarasti în comparaţie cu procesul producţie — schimb — consum: Tarasti, Signs of Music: A Guide to Musical Semiotics, 3. 
8 Peirce, Semnificație si acţiune, 202. 

? Agawu, Playing with Signs, 16. 

10 Monelle, The Sense of Music: Semiotic Essays, 11. 

2.1. Perspectiva lui Eero Tarasti 


Perspectiva din care analizăm ziua şi noaptea in muzică trebuie gândită cu foarte mare atenție. Dacă în analiza 
noastră ne-am baza doar pe afirmaţia lui Roland Barthes Seule la métaphore est exacte!! am pierde din vedere 
aspecte de analiză extrem de importante. Pe de altă parte, dacă ne-am baza doar pe concepţia existenţei unei muzici 
pure, am cădea într-o iluzie pe care semiotica a încercat să o combată în repetate rânduri. 

Contribuţia lui Eero Tarasti este considerată ca fiind de nepretuit, el elaborând una dintre cele mai importante 
teorii asupra semioticii muzicale. În abordarea sa, a mers până acolo încât a analizat gândul sau activitatea psihică, 
pe care vorbitorul o proiectează în ceea ce spune. Acest gând este întruchipat prin cuvântul modalități”? şi descrie 
„toate intenţiile cu care persoana (énonciateur) care rosteste un enunţ şi-ar putea colora «discursul» ei”. Pe de 
altă parte, într-o manieră deosebit de importantă, studiul său dezvoltă conceptul pătratului semiotic'* prezentând 
polaritatea dintre două noţiuni contrastante pe baza unor legi semantice, aplicându-l în analiza muzicală. Pătratul 
semiotic devine astfel un concept folositor cu ajutorul căruia se poate aborda complexitatea interacțiunilor dintre 
polaritati binare într-o manieră structurată. 

În muzică, pătratul semiotic devine eficient în mod esenţial în cazul polaritatilor la o scară mai mică, deoarece 
termenii implicaţi în pătrat trebuie văzuţi nu ca entități separate, ci ca extremități între care se dezvoltă un 
continuum. Mark Hutchinson afirmă că „pentru a adapta pătratul la cadrul nonlingvistic al experienţei muzicale, 
conexiunile logice specifice dintre termenii diferiți din cadrul pătratului trebuie slăbite”!5. Eero Tarasti 
construiește un model de analiză după cele patru manifestări vizuale ale luminii enumerate de Jacques Fontanille'*. 
Tarasti preia elementele vizuale ale luminii şi le inserează în pătratul semiotic după modelul urmator!”: 


Concentrare Difuziune 

Stralucire, lumina redusă Răspândirea luminii asupra 

la un punct obiectelor materiale 
Imobilizare Circulars 
cromatism, lumina ca si Thintanre: hint ca 
culoare într-un anumit loc vector, în miscare 


Fig. 1. Pătratul semiotic — elementele vizuale ale luminii. 


În punctul Imobilizării, difuziunea luminii se opreşte si apare ca şi culoare. În punctul Concentrare, lumina 
este redusă la un impact punctual şi interpretată drept strălucire. Intensitatea acestei străluciri depinde de gradul 
de concentrare. Circularea pune lumina în mişcare, oferind modalităţi pentru distribuirea ei. 

Această schemă reprezintă un punct esenţial în teoria lui Fontanille, exprimând faptul că înţelesul unui lucru, 
într-un cadru non-lingvistic, depinde foarte mult de procesul enuntarii acelui lucru. Eero Tarasti afirmă că „dacă 
teoria lui Fontanille reprezintă o descriere generală validă a semioticii luminii, atunci aceasta ar trebui să se aplice 
şi în alte non-limbaje, precum muzica”!8. 

Tarasti preia enuntarile lui Fontanille şi le aplică muzicii. El reia ideea pătratului semiotic, dar îl adaptează 
contextului muzical: 


1 În traducere: „Doar metafora este exactă”. 

2 Totuşi, există numeroase opinii care nu susţin teoretizările lui Tarasti referitoare la modalități. Finn Egeland Hansen afirmă despre 
modalitățile aplicate muzicii că „sunt îndreptate în direcții atât de diferite şi apar în general atât de dezorganizate în relație cu muzica drept 
artă a sunetului, încât valoarea lor ca instrument ştiinţific este îndoielnică”. Hansen, Layers of Musical Meaning, 80. 

3 Tarasti, A Theory of Musical Semiotics, 38. 

14 Concept introdus de A. J. Greimas ce explorează diferite combinaţii logice din cadrul unei opoziții binare. 

transpusă în schema pătratului prin anumite linii ciclice între poli. Hutchinson, Coherence in New Music: Experience, Aesthetics, Analysis, 67. 
é Jacques Fontanille dezbate tematica luminii în cartea sa Sémiotique du visible: Des mondes de lumière. 

7 Modelul realizat de Eero Tarasti se regăseşte în: Tarasti, Semiotics of Classical Music, 317. 


8 Tarasti, Semiotics of Classical Music, 319. 

Lumina reflectând 
Lumina punctuală materialitatea instrumentelor 
ex. rază de lumină ex. lumina unui obiect sau 

a reprezentării sale muzicale 


Lumina drept culoare Lumina ca iluminare 

ex. culoarea acordurilor, tonalitatilor etc. ex. lumina geografica in muzica 
(nordică, tropicală, mediteraneană). lumina 
anotimpurilor, timpul zilei. diferite perioade de 
stil, lumina transcendentală. 


Fig. 2. Pătratul semiotic în context muzical!?. 


Lumina ca iluminare încadrează valenţele sub care regăsim în muzică elementele zilei şi ale nopţii prin 
caracteristici de ordin general, care ţin de discursul muzical. Sesizăm aici faptul că lumina în mişcare, sau trecerea 
timpului pe parcursul unei zile/nopti, este redată de muzică în mişcare, de totalitatea elementelor care definesc 
muzica drept reflecţie a zilei sau a nopții. 

Deşi toate cele patru manifestări regăsite în acest pătrat semiotic sunt deosebit de valoroase în analiza zilei şi 
nopții in muzică, totuşi Lumina ca iluminare înglobează, probabil, cele mai multe elemente esenţiale analizei. 
Acest lucru este valabil deoarece în cadrul manifestării luminii ca iluminare putem vorbi despre sensul metaforic 
al luminii (şi, extinzând, al zilei şi al nopţii) aşa cum poate fi regăsit el în diferite lucrări. Prin caracteristicile 
generale ale discursului, o muzică se poate încadra în anumite tipare de compoziţie specific geografice, având un 
iz nordic, tropical, mediteranean, dat de folosirea unui ritm aparte, unor tonalități specifice, ce formează 
caracteristici stilistice întărite prin existența unor universalii muzicale. Spre exemplu, Eero Tarasti regăseşte 
luminozitatea mediteraneană în „ritmuri energetice şi extrovertite, procedee stilistice impresioniste si 
bitonalitate”? şi luminozitatea nordică ca apărând „de obicei în texturi polifonice la coarde în registru grav şi 
pianissimo”?l. 

Nu numai tipare de compoziţie cu specific geografic pot fi incluse în cadrul Luminii ca iluminare, ci şi coloritul 
specific anotimpurilor. Mai important însă, aici se încadrează cu exactitate însuşi obiectul acestui studiu: momente 
particulare ale zilei şi ale nopţii. Eero Tarasti scria: 


Anumite momente din zi au fost reprezentate in muzica, de la diverse răsărituri de soare — Daphnis et Chloé de Ravel şi Aubade de Erik 
Bergman — la culorile dimineţii — muzica din Vinerea Mare de Wagner — la lumina în scădere a serii — Abends de Schumann — şi la 
întunericul nopții, ilustrat de texturi precum cele impresioniste din Simfonia lui Szymanowski şi Nuits dans les jardins d’Espagne de 
Manuel de Falla. În termeni generali vorbind, perioadele stilistice muzicale pot depinde în totalitate de particularităţi coloristice: noapte 
şi seară, pentru romantism, romantism târziu şi simbolism; ziuă, pentru neoclasicism; dimineaţă, pentru impresionism.” 


Lumina ca iluminare se regăseşte într-o relaţie de implicatie cu Lumina reflectând materialitatea 
instrumentelor. Aşadar, putem afirma faptul că timpul zilei sau nopții, influenţat direct de prezența sau absența 
luminii, poate fi reprezentat în muzică prin implicarea coloritului sau caracteristicilor unui anumit instrument 
muzical. În general, utilizarea unor modalităţi neobişnuite de cânt sau alegerea unor instrumente mai puţin uzuale 
evocă o comunicare specială, purtând un mesaj definit. Compozitorii au urmărit să implice în lucrările lor diferite 
stări, ca sobrietatea, căldura sau liniştea, definindu-le drept colorit muzical. Multe instrumente neutilizate în mod 
frecvent evocă o atmosferă specială atunci când sunt implicate în pasaje muzicale deoarece caracteristicile lor 
influenţează semnificativ modalitatea de trasmitere a conţinutului mesajului. Astfel de instrumente pot fi 
xilofonul, marimba, Glockenspiel, vibrafonul, celesta, cornul englez și altele de felul lor, considerate mai putin 
obişnuite publicului cunoscător. Totuşi, de multe ori instrumentele obişnuite au fost convocate de compozitori în 
reprezentarea pasajelor care vorbesc despre zi sau noapte, lumină sau întuneric. Un exemplu elocvent în acest sens 


19 Schema originală, în limba engleză, se regăsește în Tarasti, Semiotics of Classical Music, 322. 

20 Tarasti, Semiotics of Classical Music, 332. Cu referire la Sonata pentru pian în Do Major, op. 33 de Darius Milhaud. 

21 Tarasti, Semiotics of Classical Music, 332. Cu trimitere către lucrări precum Andante festivo de Sibelius şi partea lentă din Concertul pentru 
pian de Grieg. 

2 Tarasti, Semiotics of Classical Music, 333. 

îl regăsim în lucrarea pentru pian a lui Beethoven, Sonata nr. 21 ,, Waldstein”, la începutul părţii a treia, unde 
apare un motiv al răsăritului bazat pe acorduri arpegiate, imitații şi alte tehnici specifice. 


RONDO. 
Allegretto moderato. 


Ex. 1. Sonata nr. 21 ,, Waldstein”, op. 53, partea a treia, măsurile 1-7. 


În categoria Lumina drept culoare se încadrează coloritul regăsit în caracteristicile unor acorduri, în diferitele 
stiluri muzicale (cum ar fi coloritul specific romantic) sau chiar în culoarea unor tonalități sau texturi muzicale. 
Nu putem nega faptul că atmosfera invocată de diferite lucrări se datorează atât discursului muzical, cât şi cadrului 
tonal în care acestea se desfăşoară. Eero Tarasti afirmă: „Lumina slabă din Balada în Fa# Major a lui Gabriel 
Fauré, ca o după amiază de vară fără sfârşit, provine din coloritul pastoral şi evenimentele muzicale statice, precum 
si din tenta specială a tonalitatii Fa# Major. În muzica lui Mozart, al cărei colorit a fost foarte lăudat de Messiaen, 
tonalitatile şi armoniile au o incontestabilă funcţie coloristică. [...] În Lohengrin de Wagner, La majorul 
simbolizează lumina si cavalerul ei”. 

Lumina ca iluminare este poziționată în relație contradictorie cu Lumina punctuală. Dacă lumina ca iluminare 
reprezintă caracteristicile generale ale zilei şi nopții în muzică (la fel cum ar putea reprezenta, spre exemplu, 
lumina dintr-un anumit anotimp), lumina punctuală implică, în concepţia lui Tarasti, existența unui efect muzical 
care iese în evidenţă (este pus în lumină). Un exemplu în acest sens îl regăsim în primul act din lucrarea lui 
Wagner, Walkiria, când scena se întunecă inaintea venirii primăverii, dar mânerul sabiei rămâne strălucind în 
stejar, surprins de o rază de lumină. Muzical, raza de lumină este redată de motivul trompetei, acesta având 
menirea de a sublinia scena vizuală. 

Pornind de la schema pătratului semiotic prezentată de Tarasti cu privire la lumină, putem construi o schemă 
similară care are în centru ziua și noaptea. În muzică, relaţiile contrare și contradictorii din cadrul pătratului sunt 
atenuate, cele patru ipostaze prin care se reflectă ziua şi noaptea în muzică fiind înrudite între ele şi având 
implicaţii comune. Astfel, pentru o bună analizare a zilei şi nopții în muzică trebuie să ţinem cont de toate cele 
patru ipostaze, fiecare dintre ele aducând particularități deosebite în procesul de analiză. 


Ziua şi noaptea în muzică reflectate Ziua şi noaptea în muzică reflectate 
prin efecte puse în evidență prin caracteristicile instrumentelor 
ex. motive specifice, efecte neobișnuite care ex. utilizarea unor modalități neobișnuite de 
atrag atenţia asupra unui element al zilei sau cânt sau implicarea instrumentelor mai putin 
al nopții uzuale 
Ziua şi noaptea în muzică reflectate prin Ziua şi noaptea în muzică 
coloritul acordurilor, tonalitatilor sau reflectate prin tipare de compoziție 
texturilor ex. caracteristici generale ale discursului, 
ex. ideea sinesteziei în muzică elemente de ritm. melodie. armonie, 
procedee stilistice 


Fig. 3. Pătratul semiotic — ziua şi noaptea în muzică. 


În general, analiza asupra zilei şi nopții în muzică nu va putea implica doar una dintre cele patru manifestări 
expuse în pătratul semiotic, ci elementele lor vor fi întrepătrunse. Spre exemplu, în preludiul La terrasse des 


23 Tarasti, Semiotics of Classical Music, 328-329. 

audiences de clair de lune, Debussy portretizează lumina lunii folosind cvinte paralele în registrul acut al pianului, 
în măsurile finale ale piesei. Astfel, lumina lunii, care apare ca un efect pus în evidenţă (reprezentând latura din 
stânga-sus a pătratului semiotic) este reprezentată prin cvintele paralele (care sunt elemente ale discursului, 
aparținând laturii din dreapta-jos a pătratului semiotic) din registrul acut al pianului (materialitatea instrumentelor 
fiind în latura din dreapta-sus a pătratului semiotic), într-un anumit context tonal (reprezentat de latura din stânga- 
jos a pătratului semiotic). 


2.2. Teoria toposurilor aplicată zilei si nopţii în muzică. Reprezentarea realității exterioare 
în discursul muzical 


Munca inovatoare a lui Raymond Monelle în domeniul semioticii muzicale priveşte în mod special teoria 
toposurilor. Unul dintre cei mai importanţi susținători ai teoriei toposurilor care a influenţat principiile lui Monelle 
a fost Leonard Ratner. În lucrarea sa, Classic Music, Ratner argumentează existența unor figuri caracteristice în 
compoziţiile muzicienilor din Clasicism, numindu-le toposuri*4. El spune: „Unele figuri erau asociate diferitelor 
sentimente sau afecte; altele aveau caracteristici pitoreşti. Acestea sunt descrise aici ca foposuri — subiecte ale 
discursului muzical. Toposurile pot apărea ca piese de sine stătătoare, denumite tipuri, sau ca figuri şi progresii 
în lucrări, denumite stiluri. Distincția dintre tipuri şi stiluri este flexibilă; menuetele şi marşurile reprezintă tipuri 
complete de compoziţie, dar ele pot fi, de asemenea, stiluri în alte piese”%. 

În categoria tipurilor se încadrează în mod special dansurile, ele fiind fie suite de dansuri, fie dansuri integrate 
ca parti ale pieselor, precum menuet, passepied, bourrée etc. Ca stiluri, Ratner face referire la muzica militară și 
de vânătoare, muzica turcească, Sturm und Drang sau alte muzici cu specific tradiţional. Printre discipolii lui 
Ratner se numără Wye Jamison Allanbrook%, Kofi Agawu?, Elaine Sisman?! şi Robert Hatten’, aceştia 
continuând munca sa în dezvoltarea teoriei toposurilor. Însă Monelle a arătat un interes deosebit pentru acest 
domeniu al semioticii, punând un accent deosebit pe implicaţiile culturale pe care le au toposurile. 

Toposurile sunt subiecte ale discursului muzical clasificate de Raymond Monelle ca fiind iconice, indexice 
sau simbolice. Deoarece este dificil să găsim modalităţi prin care muzica să funcționeze prin similaritate cu ziua 
şi noaptea, subiectele zilei şi nopții ar fi greu de încadrat în prima categorie, cea iconică. Acest lucru se datorează 
în mod special faptului că nu există sunete specifice zilei sau nopții, recognoscibile imediat ca iconi. Natura lor 
nu este una primordial imitativă, ci una care imaginează, transmite sonor, într-o manieră elegantă, ideea de noapte 
sau zi. Astfel, toposurile zilei si nopţii sunt în principal indexice şi simbolice, trimițând spre diferite ramificații şi 
implicaţii (indecsi): pentru zi — seninătate, natură, lumină etc.; pentru noapte — vis, mister, întuneric etc. Esenţa 
regăsirii realităţii exterioare cu ajutorul toposurilor este redată de Monelle prin cuvintele: „toposurile muzicale 
cartografiază suprafeţe întregi ale realității umane”%. El exemplifică implicaţiile toposului vânătorii“! făcând 
trimitere la indecsi ca eroismul, aventura, entuziasmul, neprevăzutul, deschizând calea către o bogăţie mult mai 
mare a calităților toposurilor. 

Această idee a toposurilor implică extrem de multe elemente interdisciplinare, guvernate de cadrul 
interpretativ al semnificantului şi semnificatului. Totalitatea mijloacelor muzicale prin care este exprimat 
subiectul zilei şi al nopţii reprezintă semnificantul, iar ziua şi noaptea reprezintă semnificatul. Relaţia semnificant- 
semnificat poartă o întreagă serie de conexiuni, implicând o analiză semiotică complexă. 

Deoarece putem observa importanța semnificației muzicale ca valoare extrinsecă, argumentăm existenţa 
reprezentării realităţii exterioare în muzică, cu scopul de a-i oferi un sprijin în determinarea sensului şi mesajului. 
Mieczyslaw Tomaszewski, în Das Musikwerk als Reflex, Abglanz, Relikt und Echo der auferwerklichen 
Wirklichkeit. Erkundung”, dezbatea semnificaţiile şi conţinutul sensului în operele muzicale şi în muzică apărute 
ca reflexii, relicve, urme şi ecouri ale unei realităţi exterioare operei de artă. În opinia sa, opera de artă, ca oglindire 
a realităţii ei exterioare, unește un complex de inspiratii, sugestii şi determinări, care provin direct de la 
compozitorul lucrării, făcând trimitere la sensibilitatea sa senzorială, caracterul, totalitatea emoțiilor şi natura 
imaginaţiei sale. Toate aceste forte psihofiziologice acționează asupra creării lucrării. Relationarea suntelelor, 


24 Ratner, Classic Music: Expression, Form and Style, 9-27. 

25 Ratner, Classic Music: Expression, Form and Style, 9. 

26 Wye Jamison Allanbrook dezvoltă teoria toposurilor mai ales in ce privește alăturarea dansurilor, in Rhythmic Gesture in Mozart, 1983. 
27 Kofi Agawu tratează toposurile ca semne în cartea sa publicată în anul 1991: Playing with Signs. Semiotic Interpretation of Classic Music. 
28 Elaine Sisman continuă cercetările lui Ratner în lucrarea Haydn and the Classical Variation, 1993. 

2° Robert Hatten abordează studiul toposurilor în Musical Meaning in Beethoven: Markedness, Correlation and Interpretation, 1994. 

30 Monelle, The Musical Topic: Hunt, Military and Pastoral, XI. 

31 Monelle, The Musical Topic: Hunt, Military and Pastoral, 35-110. 

32 Tomaszewski, Das Musikwerk als Reflex, Abglanz, Relikt und Echo der auferwerklichen Wirklichkeit. Erkundung, 2016. 

duratelor si formelor din partitură cu idei extramuzicale este denumită de Wilson Coker”? drept relationare 
extragenerică. 

Cu toate că diversitatea trăsăturilor unei opere muzicale pare fără sfârşit, anumite tipologii de bază pot fi relativ 
uşor de distins. Există, în opinia lui Tomaszewski, patru trăsături de bază în funcţie de care se pot clasifica lucrările 
muzicale. Reprezentarea realității într-o lucrare muzicală poate apărea sub forma imitaţiei, transformării, 
paralelismului şi opoziţiei. 

Relaţia de imitație presupune sinonimia cu categoria veche a mimesis-ului. In acest sens, opera de artă reflectă, 
mimează cât mai fidel posibil latura fenomenelor din natură. Această fidelitate a replicii prezentate este cea care 
determină cu siguranță gradul de valoare al lucrării. În câteva momente ale istoriei muzicii astfel de tendințe 
mimetice au fost deosebit de evidente. În primul rând, în cântecele Renaşterii, realitatea era redată într-un mod 
evident, ca imagine simplă şi certă, sunet prin sunet, mişcare prin mișcare. Putem exemplifica aici făcând referire 
la zgomotul de luptă, agitația din târg sau cântecul păsărilor de pădure. De asemenea, în Baroc, miniaturile pentru 
clavecin abordează subiecte similare, iar în unele momente ale epocii clasice, ca în Anotimpurile lui Haydn sau în 
Pastorala lui Beethoven, sunt prezente jocuri onomatopeice, care ilustrează, de exemplu, furtuna sau sărbătoarea. 
În Romantism şi în Modernism, tendințele către un mimetism mai accesibil și plăcut, care poate fi numit un 
mimesis de gradul al doilea, s-au îmbogăţit, bazându-se pe recurgerea la un model pentru imitație sau ilustrarea 
momentelor din literatură sau artă. 

O altă corelaţie suplimentară între realitatea exterioară operei de artă şi lucrarea muzicală se relevă aici ca fiind 
relația de transformare. Ea este similară caracterului metonimiei şi provine din imitatia mimetica, dar este diferită, 
în sensul în care prototipul sau modelul lumii empirice se manifestă în opera muzicală doar într-o anumită măsură, 
având parte de o transformare conştientă din partea compozitorului. În muzica cultă s-au integrat de-a lungul 
secolelor şi manifestări naturale, ca râsul sau plânsul, transformate printr-o serie de filtre ale culturii. De exemplu, 
râsul apare într-o formă discretă în Anotimpurile de Haydn, iar plânsul în La Traviata de Verdi. Astfel, 
transformarea arhetipului natural prin filtrare echivalează cu transformarea zgomotului în sunet muzical sau a unui 
fenomen natural într-un obiect cultural. 

Relaţia paralelismului poartă caracteristicile metaforei. În acest caz, similitudinea lucrării cu modelul provenit 
din natură se referă la existenţa unei structuri comune, care poate îmbrăca diferite materiale. De exemplu, în cazul 
diferitelor momente ale zilei, ca dimineaţa, amiaza, seara sau amurgul şi miezul nopții, ne raportăm la structura 
lor, al cărei punct de referinţă este soarele: înălțarea lui, zenitul, asfintitul lui, absenţa lui. De aici este doar un 
singur pas spre următoarele structuri muzicale, care sunt construite în paralel cu realitatea reprezentată. 

Un exemplu deosebit de elocvent în acest sens este Fine Alpensinfonie, unde Richard Strauss numeşte ultimele 
trei secțiuni de la început şi de la încheiere Nacht, Sonnenaufgang, Der Anstieg respectiv Sonnenuntergang, 
Ausklang si Nacht. În domeniul muzical putem vorbi despre genuri muzicale care, prin esenţa lor, fac paralele cu 
diferite idei pe care le reprezintă. Genul romanfei, care provine din vestul latin, face, prin esenţa ei, o paralelă cu 
atmosfera orei de seară, a amurgului, a timpului romantic. Genul liedului romantic merge în paralel cu timpul de 
acţiune al noptii** sau al dimineţii. Una dintre cele mai faimoase balade, Er/kânig, începe cu cuvintele: „Cine face 
plimbări atât de târziu prin noapte si vant ...”. 

Cea de-a patra relaţie dintre lucrările muzicale si realitatea exterioară operei de artă este relația de opoziție. 
Ea are un caracter antitetic. În acest caz, opera muzicală este expresia rezistenței și opoziţiei în fata unor prototipuri 
culturale. Ne putem referi aici la faptul că pe parcursul secolelor a apărut un limbaj de exprimare dual: limbajul 
vorbit şi cântecul expresiv. Schönberg a încercat in Pierrot Lunaire să abroge aceste distincţii tradiționale prin 
tehnica de cânt mult dezbătută în lumea muzicală, Sprechgesang’5. În aceeași ordine de idei, Alban Berg, în 
lucrarea Schliesse mir die Augen beide a promovat legile dodecafonice, în opoziţie cu modalitatea de compoziţie 
din alte epoci, cu referire mai ales la simetria şi echilibrul Clasicismului. Deseori relaţiile antitetice care privesc 
realitatea exterioară operei de artă au un caracter ironic şi satiric. 

Aceste relaţii de opoziţie, de antinomie, sunt o parte integrantă a realităţii în care trăim şi se prezintă marcând 
pe de-o parte prezenţa unei lupte, iar pe de altă parte, unitatea prin contrast. Ştefan Angi scrie în articolul său 
Structurarea si oglindirea contradictiilor în artă că „plăsmuirea estetico-artistică a contradictiilor imită fidel 
procesul oricărei obiectivatii antropomorfizate, contribuind sensibil la îmbogățirea vieții spirituale umane.”5 Ca 
oglindă sufletească a unităţii contrariilor din viata, deseori compozitorii au transpus în muzica lor aceste dualitati. 
Astfel, zilei sau răsăritului, nopţii sau asfintitului, diverse personalităţi muzicale le-au acordat o atenţie deosebită, 
făcându-le subiectele operelor lor. Momentul dimineţii şi al asfintitului au fost subiectele a numeroase volume de 
gânduri poetice, care au început încă de la afirmaţia „Apoi a fost o seară şi o dimineaţă. Aceasta a fost ziua întâi”. 


33 Denumirea de extrageneric a fost folosită de Wilson Coker pentru a face diferența fata de conţinutul intern sau cogeneric (conţinut derivat 
din analiza pur structurală). Cumming, „Semiotics”. 

34 Aproape toate liedurile lui Schubert au o acţiune care se petrece în timpul nopții, incluzând expresii precum: „sub lumina lunii” — Die Switez- 
Maid; „în ora nopţii” — Der Switez-See; „întuneric, sumbru, închis” — Die Lilien; „la miezul nopţii” — Das mag ich leiden. 

35 Sprechgesang este o tipologie de cânt cultivată de Schénberg, mai ales în lucrarea Gebet an Pierrot. 

3% Angi, „Structurarea si oglindirea contradictiilor în artă”, 133. 

37 Vechiul Testament, Geneza 1. 

2.3. Robert Hatten: ziua si noaptea ca toposuri in teoria marcajului 


Teoria semiotică este o metodă analitică de o deosebită valoare. Natura si manifestarea sensului in muzica, relația 
dintre muzică şi sens sunt elemente fără de care nu se poate realiza studiul subiectului zilei si nopții în muzică. 
Amplele cercetări ale lui Robert Hatten, concretizate în numeroase articole, studii, publicaţii şi cărţi, revelează o 
muncă deosebită, îndreptată spre domenii variate, ca: teoria muzicii, muzicologie, semiotica şi studiile 
interdisciplinare. O analiză a publicaţiilor sale nu poate trece cu vederea firul care leagă toate cercetările sale: 
preocuparea pentru sensul muzical. Sensul muzical este dezbătut de Hatten ca subiect principal în multe studii 
proprii, printre cele mai ample fiind: Musical Meaning in Beethoven: Markedness, Correlation, and 
Interpretation”, Interpreting Musical Gestures, Topics, and Tropes: Mozart, Beethoven, Schubert” şi A Theory 
of Virtual Agency for Western Art Music”. În aceste cărţi Hatten tratează in mod special teoria semiotică. Kofi 
Agawu afirmă în recenzia cărţii lui Hatten Musical Meaning in Beethoven: Markedness, Correlation, and 
Interpretation: ,,Cartea reuseste, chiar daca are de-a face cu muzica lui Beethoven, in mod deosebit cu lucrarile 
sale târzii, să îl lase in urmă pe Beethoven. Cu alte cuvinte, in preocupările sale autorul pare împărţit între 
Beethoven, pe de-o parte, şi teoria semioticii, pe de altă parte. Impresia mea este că muzica lui Beehtoven servește 
ca teren amplu şi convenabil pentru practica analitică”*!. 

Astfel, muzica lui Beethoven constituie pentru Hatten o modalitate de explorare a principalei sale preocupări, 
aceea de a studia natura și manifestarea sensului în muzică. Însuşi Hatten a afirmat că studiul său „prezintă o 
abordare nouă pentru înţelegerea naturii sistematice a corelatiei dintre sunet şi sens”®. In analiza sensului, Hatten 
introduce conceptul marcajului. Acest concept este deosebit de relevant pentru studiul zilei şi nopții în muzică 
deoarece el analizează legăturile dintre perechi de termeni aflați în opoziţie. În structurile muzicale, opozitiile 
integrate sunt asimetrice ca proporţii, deoarece un termen din cadrul opoziției va fi marcat, iar celălalt va fi 
nemarcat. În analiza antinomiei zi-noapte în lucrările muzicale, întotdeauna unul dintre termeni (spre exemplu, 
termenul zi) va fi dominant (cel nemarcat), iar celălalt termen va fi secundar (spre exemplu, termenul noapte; 
acesta va fi termenul marcat). Astfel, într-o compoziție muzicală, dacă subiectul principal este ziua, aceasta va fi 
marcată şi tot ceea ce nu reprezintă ziua (noaptea, dar nu numai; aici putem integra totalitatea celorlalte noţiuni 
care ar fi putut să reprezinte subiectul lucrării) va fi nemarcat. 

După cum argumentează teoria lui Hatten, termenul marcat este secundar si nu dominant, deoarece această 
analiză scoate în evidenţă proporţia subiectului ales fata de multitudinea subiectelor care nu au fost alese pentru a 
fi obiectul principal al lucrării. Trebuie să menţionăm aici că schema marcajului are ca scop reprezentarea 
elementului marcat, subliniind poziţia restrânsă a acestuia fata de alte elemente nemarcate. Spre exemplu, dacă ne 
gândim la subiectul zilei într-o compoziţie muzicală, acesta a fost ales de compozitor şi marcat de el (prin alegerea 
făcută), dar reprezintă, ca proporţie, doar o mică secțiune din multitudinea subiectelor care puteau fi alese. Astfel, 
întotdeauna multitudinea subiectelor nealese va fi dominantă în proporții fata de subiectul ales, care va fi secundar 
din punct de vedere proporţional. 

În Morgenstemning de Grieg, ziua va fi termenul marcat și secundar, iar toate celelalte subiecte care ar fi putut 
face obiectul lucrării (printre care si noaptea) vor fi nemarcate şi dominante: 


Grieg, Morgenstemning, din Suita Peer Gynt 


Subiectul zilei 
(marcat) 


Alte subiecte posibile 


ex. noaptea 
(nemarcat) 


Fig. 4. Conceptul marcajului, aplicat subiectului zilei şi nopţii în lucrările muzicale. 


38 Hatten, Musical Meaning in Beethoven: Markedness, Correlation, and Interpretation. 

39 Hatten, /nterpreting Musical Gestures, Topics, and Tropes: Mozart, Beethoven, Schubert. 

40 Hatten, A Theory of Virtual Agency for Western Art Music, 2018. 

n Agawu, „Robert S. Hatten. Musical Meaning in Beethoven: Markedness, Correlation, and Interpretation. Bloomington”, 147. 
42 Hatten, Four Semiotic Approaches to Musical Meaning: Markedness, Topics, Tropes, and Gesture, 5. 

Cand Grieg a compus piesa Morgenstemning, a gandit-o ca să fie o piesă de esență narativă. Cunoscând 
subiectul marcat si naraţiunea piesei ascultăm si experimentăm lucrările muzicale destinate zilei destul de diferit 
fata de cum le-am putea percepe dacă nu am cunoaşte că au fost destinate unui topos sau program. Lucrările care 
abordează subiectul zilei au menirea de a demonstra faptul că muzica este formată dintr-o succesiune logică de 
semne, o naratie, care are în centru un anumit subiect marcat. 

Atunci când semnele muzicale sunt corelate în cadrul unei piese muzicale, acea lucrare devine o artă narativă. 
În Romantism, compozitorii au legat muzica lor de un program literar sau de poeme, indicate fie prin titlu, fie prin 
notații directe în partitură. Lucrările Hymne du matin de Liszt şi L’Aurore de Bizet sunt, şi ele, exemple de piese 
unde subiectul zilei este marcat. Atât Liszt, cât şi Bizet, indică prin titlu faptul că piesele trebuie interpretate şi 
înţelese în lumina toposurilor pe care le reprezintă. 

Dihotomia zi-noapte prezintă asocierea a două realităţi contrastante şi complementare. Această pereche de 
contrarii sugerează atât puterea uneia, cât şi influenţa celeilalte, ca două valori sau realităţi care se completează 
reciproc şi care nu ar putea exista una fără cealaltă. Din punct de vedere al marcajului argumentat de Hatten, 
perechea de termeni aflaţi în opoziţie, zi-noapte, se află într-o relaţie de permanentă dependență. Dacă un pasaj 
muzical are ca subiect ziua, aceasta va fi marcată, iar noaptea va fi nemarcată (dar sugerată prin simplul fapt că 
ziua reprezintă implicit absenţa nopţii). Astfel, atunci când în lucrările muzicale va fi reprezentat doar unul dintre 
termenii zi-noapte, prezenţa termenului nemarcat se va face simțită tocmai datorită antinomiei create. 

Totuşi, numeroase compoziții implică în aceeași lucrare atât subiectul zilei, cât şi subiectul nopții. Spre 
exemplu, în Eine Alpensinfonie Strauss include în programul lucrării întâi noaptea (in prima secțiune, Nacht) şi 
apoi ziua (în secțiunea a doua, Sonnenaufgang). Ziua şi noaptea sunt prezente în aceeaşi compoziţie, dar sunt 
marcate în locuri diferite. Întotdeauna un subiect este dominant într-o secţiune şi celălalt în altă secțiune, parte sau 
pasaj. Putem observa astfel rolul important pe care marcajul îl are în determinarea structurii unei lucrări. 

Teoria marcajului a lui Hatten este relevantă pentru subiectul zilei şi nopţii în muzică nu numai datorită 
implicatiilor sale în structura compozițiilor, ci şi pentru argumentarea dezvoltării unui stil propriu fiecărui subiect. 
Marcarea anumitor toposuri, indiferent de domeniul la care acestea fac referire, dă naştere anumitor caracteristici 
de stil, idei ale discursului, constructe armonice, melodice şi de formă, care se fixează şi devin proprii subiectului. 
Dincolo de alegerea unui gen specific, compozitorii au vorbit în muzica lor despre anumite perioade ale zilei sau 
nopţii prin marcarea anumitor tipologii de conţinut. Astfel, au integrat elemente melodice, de dinamică, elemente 
agogice şi indicaţii de caracter, relaţii armonice specifice, noţiuni ritmice, timbruri specifice, elemente de 
orchestrație şi formă, toate acestea fiind introduse prin procedee specifice care să reprezinte ziua sau noaptea. 
Orice element neobişnuit, cu caracter specific, imitativ sau programatic, este marcat de compozitor în relaţie cu 
subiectul pe care îl oglindește. 


Concluzii: de la aspectele teoretice spre o analiză practică 


Ca urmare a traseului parcurs asupra subiectului zilei şi nopţii în semiotica muzicală, există câteva informaţii care 
merită a fi subliniate. În primul rând, semiotica este latura care face apel la semnificaţia, înţelesul sau sensul 
muzicii. Profunzimea ei provine din analizarea legăturilor dintre percepțiile oamenilor si momentul muzical. 
Aceste legături aparțin mai mult sau mai puţin obiectivului sau subiectivului, datorită faptului că nu întotdeauna 
conexiunile făcute de oameni între muzică şi sens sunt aceleaşi. 

Pentru a înţelege perspectiva semiotică a zilei şi nopţii regăsită în muzică a fost nevoie să parcurgem drumul 
ştiinţei semioticii, pornind de la caracteristicile ei generale si ajungând la partea analitică propriu-zisă. Semiotica 
este ştiinţa dedicată studiului semnelor, având în centru noțiunea semnului, care facilitează posibilitatea existenței 
sensului. Însă obiectul articolului nu a privit semnificaţia la nivel general, ci modul de manifestare a semnificației 
zilei şi nopţii în muzică. Teoria muzicală semiotică pune în centru mintea umană, care apelează la simboluri, 
acestea declanșând partea emoţională. Totuşi, muzica nu este o întruchipare a emotiei, ci ea este întruchiparea 
expresiei unei idei. Astfel, ea devine un simbol, oferind o configurație mai raţională a variațiilor experienţelor. 
Eero Tarasti realizează una dintre cele mai elaborate teorii asupra semioticii muzicale, studiul pătratului semiotic. 
El devine un concept folositor cu ajutorul căruia se poate aborda complexitatea interacțiunilor dintre polaritati 
binare în dihotomia zi-noapte. 

Ziua şi noaptea din perspectivă semiotica se regăsesc la intersecția dintre sunet si sens, deci la intersecţia dintre 
semnificant şi semnificat. Raymond Monelle este cel care remarcă, argumentează şi subliniază existența 
toposurilor sau subiectelor muzicale. El împarte toposurile în subiecte iconice şi subiecte indexice, oferind o nouă 
perspectivă acestor toposuri prin cadrul interpretativ al semnificantului si semnificatului. Sunetul reprezintă 
semnificantul şi sensul reprezintă semnificatul, iar acesta este contextul în care muzica este construită ca un sistem 
de semne, care se aşteaptă a fi interpretate în mod corect. Motivele diurne sunt simboluri care trebuie descifrate 
în înţelegerea imaginii dorite de compozitor. Astfel, sexta mare folosită de Schumann în liedul Morgengruss este 
un interval căruia i-a fost asociată semnificaţia seninatatii zorilor zilei. Deci, în reprezentarea zilei şi nopții, 

semnele funcționează prin metamorfozarea semnalelor în simboluri, iar acestea, odată corelate în cadrul unei 
lucrări muzicale, oferă piesei un parcurs narativ. 

Nu am fi putut să analizăm corect ziua şi noaptea în muzică fără o abordare semiotică complexă. Teoria lui 
Robert Hatten a subliniat alte aspecte importante aplicabile zilei şi nopţii în muzică. Legăturile dintre perechi de 
termeni aflaţi în opoziţie sunt studiate de el cu ajutorul marcajului. Conceptul arată modalitatea în care opozitiile 
din structurile muzicale se prezintă ca fiind asimetrice ca proporţii: un termen este marcat, iar celălalt este 
nemarcat. Probabil cea mai relevantă parte a teoriei lui Hatten este cea referitoare la acţiunea agenţilor virtuali. 
Ea constă în atribuirea în muzică a diverselor roluri actorale, demonstrând că în diferite perioade ale istoriei 
muzicii compozitorii au proiectat diferite scene, implicând agenţi virtuali. 

Un aspect foarte important de subliniat ar fi originalitatea pe care o analiză semiotică asupra zilei şi nopţii o 
propune. A fost nevoie de parcurgerea unui traseu de la general la particular pentru a fi posibilă trecerea la 
reflectarea zilei şi nopţii în muzică. Astfel, pentru a aplica pătratul semiotic din teoria lui Eero Tarasti la subiectul 
zilei şi nopţii în muzică a fost necesară trecerea mai întâi printr-o analiză a manifestărilor vizuale ale luminii ca 
fenomen general (lumina difuziune, circulare, imobilizare şi concentrare), apoi ale luminii manifestate în muzică 
(lumina reflectând materialitatea instrumentelor, lumina ca iluminare, lumina drept culoare şi lumina punctuală), 
ca în final să putem analiza ziua şi noaptea în muzică (reflectate prin caracteristicile instrumentelor, prin tipare de 
compoziţie, prin coloritul acordurilor, tonalitatilor sau texturilor şi prin efecte puse în evidenţă). Analiza lui Eero 
Tarasti ne-a oferit, aşadar, un model amplu si structurat, pe care l-am putut dezvolta şi aplica zilei şi nopții în 
muzică cu scopul de a clasifica manifestările şi modalităţile în care se prezintă ziua şi noaptea în contextul muzical. 

Cu ajutorul teoriei toposurilor am putut determina tipul subiectelor zilei şi nopţii (indexice sau iconice), 
afirmând că acestea se încadrează în categoria indexică, arătând spre diferite ramificații şi implicaţii ale lor, 
preluate ca indecsi (precum: lumina/intunericul, căldura/frigul, misterul/claritatea etc.). În funcţie de contextul 
muzical ales, realitatea simplă a zilei şi a nopţii (ziua şi noaptea fiind semnificatul) poate avea un semnificant 
simplu sau complex. Seminficantul simplu ar putea fi, spre exemplu, un motiv semnificativ, o formulă ritmică 
specifică sau o idee muzicală. Totuși, realitatea zilei şi nopţii implică cel mai adesea un semnificant complex. În 
acest caz, ziua şi noaptea ar putea fi asociate diferitelor timbruri instrumentale, construcţii sonore aparte, relații 
tonale, sau chiar constructe formale. Observăm, aşadar, că natura subiectului iconic este muzicală doar în 
semnificaţia sa, semnificatul (ziua şi noaptea) fiind preluat din realitatea înconjurătoare, exterioară omului. 
Conţinutul muzical va fi deseori, aşadar, o imitație a elementelor din natură, având caracter conventional. 

Totuşi, este destul de greu să identificăm în mod practic cum anume ziua şi noaptea sunt transformate în 
conținut muzical. Structurarea lui Mieczyslaw Tomaszewski vine în ajutorul acestei provocări, prin catalogarea 
conținutului muzical în reflexii, relicve, urme şi ecouri ale unei realități exterioare operei de artă. El împarte 
totalitatea lucrărilor muzicale în patru categorii (lucrări în care domină materialul în sine, aspectul tonal; lucrări 
unde rolul dominant îl are forma; lucrări cu caracter expresiv; lucrări programatice, narative). Compozițiile care 
tratează subiectul zilei si nopţii sunt lucrări care se încadrează în ultimele două categorii prezentate de 
Tomaszewski. Modalitatea în care sunt reprezentate ziua şi noaptea în aceste lucrări poate fi sub forma imitatiei 
(mimarea cât mai fidelă a fenomenelor din natură), transformării (elemente din lumea exterioară sunt preluate şi 
reprezentate muzical, având parte de o transformare semnificativă din partea compozitorului), paralelismului (una 
dintre cele mai frumoase metode de reprezentare, având în centru metafora şi păstrând o structură sau legătură 
comună cu realitatea — aici putem menţiona etapele unei zile preluate de Richard Strauss în denumirea sectiunilor 
muzicale ale lucrării Eine Alpensinfonie) şi opoziţiei (evidențierea unor caracteristici prin evocarea imaginii lor 
antitetice). 

Semiotica este, aşadar, un sistem de analiză structurală stilistică realizată în mod sistematic cu scopul de a 
observa rolul semnului şi legătura acestuia cu sensul, semnificația şi mesajul. Ea studiază modalitatea de 
funcționare a comunicării şi semnificării, precum şi relaţiile dintre cod şi mesaj, semn şi discurs. Studiul semioticii 
muzicale trece dincolo de graniţele cercetărilor culturale sau sociale şi depăşeşte aria de studiu a teoriei muzicale, 
a istoriei muzicii sau a etnomuzicologiei. Semiologia nu este o disciplină cu un set închis de metodologii şi 
subiecte, ci include un set larg de proiecte, unde sunt abordate aspecte ale conținutului muzical în sine si legătura 
conținutului muzical cu alte domenii de cultură. 

O abordare semiotică nu trebuie să pretindă exclusivitatea, ci trebuie să facă referire la bazele istorice şi 
teoretice. Astfel, rezultatele unei analize semiotice nu trebuie să fie incompatibile cu cele tradiționale sau formale, 
ci, mai degrabă, trebuie să aducă o contribuţie indispensabilă la acestea, oferind perspective noi şi extinzând 
limitele înțelegerii muzicale. 

